Matul l-2019, sal-aħħar ta’ Novembru, il-pulizija rċeviet 144 rapport ta’ każijiet ta’ fastidju – reat li jġorr multi u saħansitri pieni ta’ ħabs. Il-fastidju għandu numru ta’ uċuħ għaliex iseħħ meta xi ħadd repetutament, jaġixxi b’mod li idejjaq lil ħaddieħor. Fost it-tipi ta’ fastidju hemm il-fastidju fuq l-internet. Fis-servizz li jmiss, mara barranija qassmet l-esperjenza tagħha ta’ fastidju li għaddiet minnu. Anna, isem fittizju biex nipproteġu l-identità tagħha, hija barranija, għandha 38 sena u ilha Malta 6 snin. F’dawn l-aħħar tmien xhur fetħet ħanut tal-ħwejjeġ u bħal ħafna negozji oħra bdiet tirreklama l-ħwejjeġ li tbiegħ mill-ħanut, fuq il-midja soċjali. Ma’ TVM stqarret li minbarra kummenti pożittivi għax-xogħol li kienet qed twettaq, spiċċat vittma ta’ messaġġi li jiffastidjawha b’messaġġi b’konnotazzjonijiet sesswali jew saħansitra jitlbuha favuri sesswali. “Hundreds of friend request and really like harassing messages, I would open my computer and I would receive straight away 20 or 30 pervert messages per day.” Kompliet tgħid li l-fastidju beda jonqos meta hi bdiet titkellem pubblikament fuq il-midja soċjali dwarhom. “I’m not sure if it has to do with me as being a foreigner, a woman or maybe just because I’m a woman was already enough to feel like you have to write to harass someone, I don’t know.” Kompliet tistqarr li l-irġiel li kienu jiffastidjawha, kienu bħal qishom miftehmin. “I don’t even know if they are friends or it’s just like something I cannot even imagine that at the same time everybody was doing the same thing. It was just crazy I never saw something like that before.” Anna hi tal-parir li kull min jispiċċa vittma ta’ xi forma ta’ fastidju, biex ttiwaqqaf din l-imġiba. L-Ispettur Timothy Zammit mis-Cyber Crime Unit tal-Pulizija li qal li kull min iħossu nġurjat, mhedded jew fastidjat b’kummenti jew b’tip ta’ mġieba anki fuq l-internet, għandu id-dritt li jagħmel rapport f’għassa tal-pulizija. Qal li f’dawn il-każijiet il-pulizija tiġbor l-evidenza biex tkun tista’ tressaq lill-agressuri l-Qorti. “Persuna li tkun instabet ħatja ta’ fastidju tista’ teħel multa ta’ bejn €5,000 u €10,000 kif ukoll bejn sitt xhur u sentejn ħabs. Fil-fatt il-liġi tiprovdi wkoll li meta r-reat tal-fastidju jsir permezz tat-teknoloġija ikun hemm anki żieda fil-pieni.” Appella biex il-vittmi ta’ fastidju fuq l-internet iżommu kopja tal-messaġġi u jitolbu l-għajnuna tal-pulizija li sakemm tkun tista’ tipproċedi tagħtihom xi pariri li għandhom isegwu. “Wieħed jista’ pereżempju jibblokkja lil dak li jkun jiġifieri jekk il-persuna jkollha paġna jew profil, tista’ tibblokkja ċertu profili milli jaraw l-kontenut tal-paġna jew saħansitra twaqqafhom milli jikkomunikaw magħha.” Temm jgħid li persuna li sempliċiment tinjora l-fastidju mhux dejjem se ssolvi s-sitwazzjoni u għalhekk tajjeb li tieħu ċertu prekawzjonijiet u tagħmel rapport għand il-pulizija.